Cea de-a XXIX-a ediție a Conferinței Internaționale de Istoria Cartografiei (ICHC), în premieră la București

În perioada 4-8 iulie 2022, Muzeul Național al Hărților și Cărții Vechi în parteneriat cu Facultatea de Istorie a Universității din București și cu Asociația „Imago Mundi” organizează cea de-a XXIX-a ediție a Conferinței Internaționale de Istoria Cartografiei (ICHC), unul dintre cele mai prestigioase evenimente internaționale dedicate cartografiei istorice.
Anul acesta, conferința are loc în sistem hibrid, atât cu prezență fizică, în București, cât și online, și reunește specialiști în domeniu din întreaga lume. Cele 15 sesiuni cuprind 47 de comunicări, 7 postere, o prelegere inaugurală și una de încheiere, ținute de profesorii Pınar Emiralioğlu și, respectiv, de Steven Seegel. 
Deschiderea conferinței a avut loc luni, 4 iulie 2022, la ora 10:00, în amfiteatrul „Ion Heliade Rădulescu” al Bibliotecii Academiei Române (Calea Victoriei, nr. 125, sector 1), iar sesiunile se desfășoară deopotrivă la Facultatea de Istorie a Universității din București (Bulevardul Regina Elisabeta, nr. 4, sector 5) și la Biblioteca Central Universitară „Carol I” (Strada Boteanu nr. 1, sector 1).

Tema evenimentului: „Conflict și cartografie”
Tema principală a conferinței este „Conflict și cartografie”, iar sesiunile vor aborda un număr impresionant de subteme: Challenging Historical Narratives about the Evolution of Cartography; Cartographies of Identities. Religions, Races and Nations, Imperial and Indigenous Cartographies; The Role of Cartography in Shaping War and Post-War Realities;  Trans-imperial Knowledge and Mapmaking; The Materiality of Maps: Colours and Reproduction Techniques; Visions of Cities. From Military Plans to Tourist Maps;  Cartography and the Theology of the Image;  Maps as Commodities. From Producer to Consumer;  Mapping in the Service of the Common Good; Cartographic Pedagogies;  Global Maritime Mapping;  Charting the Seas and Surveying the Lands; Cartographies of Frontiers. From Empires to Estates; (15) Poster Session. 

Evenimente conexe, în paralel
Conferința va fi însoțită de o serie de evenimente conexe. Astfel, la Muzeul Hărților se va deschide expoziția „ROM LAG 1945 – 1965”, organizată în parteneriat cu Muzeul Ororilor Comunismului în România, care va prezenta în premieră documente de arhivă și cercetări legate de primii 20 de ani ai regimului comunist. 
La Muzeul de Istorie Naturală „Grigore Antipa” va fi prezentată expoziția „Hărțile Naturii”, realizată în parteneriat cu MNHCV, care va surprinde etape din istoria cartografierii Deltei Dunării și a transformării acestui mediu natural ca urmare a intervențiilor antropice din secolele XIX-XX . Expunerea va cuprinde hărți, atlase, documente, litografii și fotografii de arhivă din colecțiile celor două muzee, ale Bibliotecii Academiei Române și Serviciului Județean al Arhivelor Naționale Galați, dar și imagini care ilustrează natura copleșitoare a Deltei Dunării.
Muzeul Municipiului București va organiza expoziția „Cartografii simbolice. Geografie, astronomie, biologie”, ce propune publicului o reprezentare comună a ceea ce umanitatea înțelege să exploreze prin intermediul acestor științe.
Toate informațiile legate de program, taxe de participare, taxe speciale pentru studenți, accesul pentru o zi, sau în sistem onlie, sunt publicate pe site-ul ICHC, aici și aici.

ICHC este singura conferință științifică dedicată exclusiv avansării cunoașterii în istoria hărților și a cartografiei, indiferent de regiune geografică, limbă, perioadă sau subiect. Eveniment cu tradiție, organizat pentru prima dată la Londra în 1964, conferința, ajunsă la cea de-a XXIX-a ediție, are loc în premieră la București. ICHC promovează cooperarea și colaborarea între cercetătorii din domeniul cartografiei, curatori, colecționari sau alte instituții de profil.
